
·  Introducció

L’educació és un dret que, malauradament, a molts països no s’aconsegueix i en el cas de Moçambic - el país que tractem - i malgrat els esforços del seu govern,  tampoc. 

A Moçambic, s’han posat escoles a cada racó del país per a l’escolarització primària i, fins i tot, als pobles més llunyans, però hi ha mancança de mestres, material escolar, manteniment de les escoles, etc. També han creat unes mínimes infraestructures per poder tenir els nens en un local perquè puguin assistir a classe, però no hi ha diners per desenvolupar, millorar ni mantenir aquestes infraestructures.  

Actualment, les escoles d’educació primària estan al voltant dels seus pobles, però, a partir dels estudis secundaris i, sobretot, quan es vol cursar estudis superiors, cal fer-ho en centres estatals, centres que moltes vegades estan lluny del poble on es viu i això comporta un desplaçament. Encara que aquests centres siguin estatals, hi ha despeses que l’estat no assumeix i que la majoria de la població no pot afrontar, despeses que per a nosaltres serien ridícules. Per tant, es necessiten recursos econòmics per poder estudiar a fora.

Per tot això, s’endega el projecte ‘Namaacha’. Namaacha és una localitat situada a 70 km de Maputo on hi estudien 4 noies de l’orfenat Madre María Clara de Maputo i on realitzen els estudis de mestres de primària. A causa del mal estat de les comunicacions terrestres, les 4 noies dormen al centre estatal d’aquesta localitat.

El fet de què les noies continuïn estudiant és un gran mèrit dels responsables de l’orfenat, però per tirar-ho endavant es necessiten mitjans. 

·  El Projecte

El projecte ‘Namaacha’ consisteix en donar una beca a quatre estudiants de l’orfenat Madre Maria Clara de Maputo perquè puguin realitzar els estudis de mestre de primària i en un centre estatal.

Aquest centre està en unes condicions molt precàries, tant en les instal·lacions generals com el menjador, els dormitoris... Aquest centre fou visitat per membres de l’associació.

El projecte ‘Namaacha’ inclou, entre altres aspectes, les despeses de viatge d’anada i tornada a Maputo (que realitzen un cop al mes), la compra de material escolar, higiènic i sanitari i el menjar.  

En principi, aquest projecte s’ha concebit  per aquestes quatre estudiants, però l’any vinent en poden ser més (s’incorporaria al projecte alguna noia que ha acabat els estudis secundaris a Maputo) i, per tant, es faria una revisió del pressupost.

·  Objectiu

La finalitat d’aquest projecte és, en primer lloc, contribuir a què aquestes noies puguin estudiar en unes condicions mínimament dignes i, també, perquè aprenguin a administrar  els seus propis recursos econòmics.

A l’inici del curs escolar, es lliurarà a l’encarregada de l’orfenat l’import de les beques o sou corresponent a tot un curs escolar i aquesta el lliurarà a les estudiants cada mes. 

·  Termini

D’antuvi, el termini d’aquest projecte s’ajusta a la durada de la carrera de professora de primària i de les quatre estudiants. Però el projecte resta obert a qualsevol altra estudiant de l’orfenat que desitgi realitzar aquesta carrera.

·  Inversió i despeses

La inversió econòmica necessària per poder portar a terme aquest projecte és de cinc-cents cinquanta euros (550,00 €). Aquest import és per curs escolar (11 mesos).

·  Desglossament inversió  (300.000 meticais/noia/mes)
	Inversió per a 4 estudiants
	Euros/mes
	Euros/curs

	Un viatge d’anada i tornada


	11,60
	127,60

	Visita mèdica, medicaments, material higiènic-sanitari


	12,00
	132,00

	Material Escolar 


	8,00
	88,00

	Menjar


	18,40
	202,40

	Total  inversió
	50,00
	550,00



Aproximadament, 50 euros equivalen a 1.200.000 meticais. Cada estudiant rebrà 300.000 meticais al mes.

·  Ingressos

Els recursos econòmics per cobrir la inversió del projecte ‘Namaacha’ sortiran de les quotes dels socis, donacions, dels recursos propis que pugui generar l’associació i de les subvencions i/o ajuts que s’obtinguin de l’administració, entitats i empreses privades.

·  Data d’inici

El projecte ‘Namaacha’ s’ha iniciat l’octubre de 2005 amb la tramesa dels diners de les beques. L’import d’aquestes beques serà lliurat mensualment a les estudiants per les responsables de l’orfenat.

Girona, octubre de 2005

